Pta-raaiseldood: Identikit uitgereik‘n Identikit van die man. Die polisie het ŉ identikit uitgereik van ŉ man wie se erg ontbinde liggaam verlede jaar in ŉ tas in Pretoria opgespoor is, maar krap steeds kop oor hoe die man dood is. Maroela Media het vroeër berig die man se oorskot is op 1 Oktober in ŉ tas langs die R511-pad in Erasmia, suidwes van die stad, opgespoor. Konst. Tumisang Moloto, woordvoerder van die polisie, het vroeër gesê ŉ 62-jarige man het die polisie ontbied nadat sy werknemers ŉ grys tas gevind het terwyl hulle instandhouding in die omgewing vir Telkom gedoen het. Die oorskot is vir forensiese toetse gestuur en ŉ gesigsrekonstruksie is gedoen, waarna die identikit uitgereik is met die hoop om meer inligting oor die man te bekom. Moloto het Dinsdag aan Maroela Media gesê die man was ŉ geruime tyd dood voordat sy liggaam gevind is. Die oorsaak van sy dood is onbekend. “Dit wil voorkom asof die man ŉ Indiër of Asiër is, en hy kan enigiets tussen 23 en 57 jaar oud wees,” het Moloto gesê. Hy het enigiemand met inligting oor die man versoek om die ondersoekbeampte van die Erasmia-polisiestasie, speurder Peter Nkuna, by 082 410 7466 te bel of dit by die naaste polisiestasie aan te meld.